**РЕШЕНИЕ № ПВ –67 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на ферма за угояване на 1500 броя патици,**  което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: в УПИ ХХI – стоп. дейности в кв.37, с.Езерово, община Първомай

Възложител: „ФАРКО 89” ЕООД,

**Характеристика на инвестиционното предложение /ИП/:**

Възложителят възнамерява да изгради една обща постройка (навес) със застроена площ около 480 м2. В нея ще бъдат разположени клетките за угояване на патиците, както и помещения за фураж. Допълнително ще бъдат предвидени помещение за почивка, санитарен възел и др. съгласно технологията. Към фермата ще бъде изградено торище, съгласно нормативните изисквания, където ще се събира птичия тор. След неговото изгниване той ще се използва от Възложителя за наторяване на собствените му земи, върху които отглежда фуражни култури за нуждите на фермата.

Битово – фекалните води ще се заустват във водоплътна яма. Водоснабдяването на фермата ще се осъществи от селската водопроводна мрежа.

Електрозахранването ще бъде осигурено съгласно разрешителното на“ЕВН България“, КЕЦ „Първомай”.Изграждането и експлоатацията на фермата не е свързано с необходимост от изграждане на нови пътища. В северозападния си край имотът граничи със стопански път, чрез който се осъществява връзката с уличната мрежа на селото.

Инвестиционното предложение /ИП/ попада в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС. Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000435 „Река Каялийка”, за опазване на природните местообитания и на дивата флора и фауна, приета с решение на Министерски съвет № 221/02.03.2007г. (ДВ бр. 21/2007г.). Имотът, предмет на инвестиционното предложение попада в границите на Природна забележителност „Фосилни находки“, обявена със Заповед №РД-36/1968 г. на МГГП /ДВ. бр. 43/1968 г./, съгласно Закона за защитените територии. Предвид местоположението, характера и мащаба на инвестиционното предложение, извършената преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Патиците ще се доставят на 70 дневна възраст по няколко броя в малки клетки. Клетките се поставят на метална конструкция над пода. Под тях има изграден бетонов канал с клетъри за събиране и отвеждане на фекалиите до торище. Торището се състои от три водоплътни бетонови клетки, които ще се запълват последователно. Отлежалата тор се използва за наторяване земеделски земи.

Угояването продължава 13 дни. Угоените патици заедно с клетките се транспортират в птицекланица. На тяхно място се доставя нова партида 70-дневни патици в клетки.

Използват се минимални количества вода за измиване на пода и канала под клетките. Те заедно с фекалиите постъпват в торището. Няма да се заустват отпадъчни води в повърхностен воден обект. Водата за измиване на пода под клетките ще се осигурява чрез помпа от метална цистерна. Зареждането на цистерната с вода ще става от р.Каялийка, чрез помпено водовземане.

* Всички дейности по време на строителството и експлоатацията на обекта ще се осъществяват в границите на предвидената за реализация територия.

● В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* УПИ XXI-стопански дейности в кв.37 по регулационния план на с.Езерово, предмет на инвестиционното предложение попада в границите на Природна забележителност „Фосилни находки“. Инвестиционното предложение не противоречи на режима, определен със Заповедта за обявяване на природна забележителност «Фосилни находки» (Заповед №РД-36/1968 г. на МГГП /ДВ. бр. 43/1968 г./).
* Не се очаква засягане на качествата и регенеративната способност на природните ресурси в района.

 **III. Способност за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0000435 „Река Каялийка” за опазване на природни местообитания и дивата флора и фауна.
* С писмо изх. № КД-04-153/29.05.2015 г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила степента на въздействие върху водите и водните екосистеми, като незначителна.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2615/29.04.2015г. РЗИ- Пловдиве определила, че не се засягат чувствителни и уязвими зони и СОЗ около водоизточници и не се очаква възникване на риск за човешкото здраве.

 **V. Обществен интерес към предложението за строителство, дейности или технологии :**

 Възложителят е уведомил за своето инвестиционно предложение кметовете на Община „Първомай“ и с. Езерово, както и засегнатото население чрез обява в общински сайт и на информационно табло. Извършено е уведомяването по реда на чл. 6, ал. 9 от Наредбата за ОВОС. Постъпило е отрицателно становище от група жители на с. Езерово, на което Възложителят е отговорил, като аргументирано е отхвърлил забележките.

**При спазване на следните условия:**

1.Обектът да се експлоатира само при наличието на договор за предаване на труповете на умрелите птици в екарисаж.

2.В случай на намиране на фосилни находки, изкопните дейности да се спрат и веднага да се уведоми Регионална инспекция по околната среда и водите-Пловдив и Регионалния природонаучен музей-Пловдив с цел предприемане на действия за съхраняването и опазването им**.**

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 19.06.2015г.**

 *Директор на РИОСВ - Пловдив*